સોમવારે મ્યુનિસિપલ કોર્પોરેશનમાં મેયર સહિત નવા હોદ્દેદારો માટે ચૂંટણી થવાની છે ત્યારે વર્તમાન સ્ટેન્ડિંગ કમિટીની બેઠકમાં કરોડો રૂપિયાના ટેન્ડર મંજૂર કરવામાં આવ્યા હતા. જો કે ૧૭મી ઓક્ટોબરે યોાજાયેલી સ્ટેન્ડિંગ કમિટીની બેઠકમાં લેવાયેલા નિર્ણય મુજબ, શહેરના રસ્તા અને સાર્વજનિક જગ્યાઓ પર સાઈન બોર્ડ મૂકવા અને સરિતા ઉદ્યાન, સેકટર-૭, ૨૪ અને ૨૭ના બગીચાની જાળવણીનું ટેન્ડર સાત દિવસમાં રજૂ કરવાનુ હતું. આ મામલે વિલંબ થતાં મ્યુનિસિપલ કમિશનર પાસે ખુલાસો માગવામાં આવ્યો હતો. પરંતુ કમિશનર તરફથી જવાબ આવ્યો ન હતો. જેથી આ બે મુદ્દાઓને આગળ કરીને ટેન્ડર પ્રક્રિયામાં વિલંબ બદલ કમિશનર સામે તપાસ હાથ ધરવા માટે સ્ટેન્ડિંગ કમિટીએ રાજ્ય સરકારને સૂચન કર્યુ હતું. આઉટસોર્સિંગથી સિક્યુરિટી ગાર્ડ પૂરા પાડવા માટે હાથ ધરાયેલી ટેન્ડર પ્રક્રિયામાં બે એજન્સીએ સરખા ભાવ ભર્યા હતા. જેથી શુક્રવારે યોજાયેલી સ્ટેન્ડિંગ કમિટીની બેઠકમાં બંને એજન્સીને અડધી-અડધી કામગીરી અપાઈ હતી. આમ, હવે બંને એજન્સી દ્વારા ૫૫-૫૫ ગાર્ડ પૂરા પાડવામાં આવશે. ચૂંટાયેલી પાંખ માટે એક બોલેરો જીપ ખરીદવા નિર્ણય લેવાયો હતો.